# Perifeerisesti asennettavan keskuslaskimokatetrin kanyloinnissa huomioitavia asioita infektioiden torjunnan näkökulmasta

Perehdy ja suorita Terveysportin Oppiportissa oleva verkkokurssi [Keskuslaskimokatetrin (CVK) laitto ja käyttö](https://www.oppiportti.fi/op/dvk00057).

Perehdy seuraaviin videoihin:

- [Steriilipöydän valmistus](https://dreambroker.com/channel/4fmu4rmk/5a7kt51g)

- [Käsien desinfektio, kirurginen käsien desinfektio ja steriili pukeutuminen](https://dreambroker.com/channel/4fmu4rmk/f56vesx2)

Varmista, että kanylointipaikka on rauhallinen, eikä huoneeseen ole tarpeetonta kulkua toimenpiteen aikana.

Varmista, että **kanylointipaikan ympärillä on riittävästi tilaa ja valaistus on hyvä**. Tarvittaessa potilassänkyä siirretään niin, että kanyloijalla on riittävästi tilaa kanylointiin ja steriilipöydän saa kanyloijan välittömään läheisyyteen. Samoin avustajan pitää pystyä tarvittaessa korjaamaan potilaan asentoa siten, että steriilialue pysyy steriilinä. Toimenpidealueen valaistuksen parantamiseen voi käyttää siirreltävää toimenpidevaloa.

Huolehdi, että **kanylointipöydän lähellä on särmäisjäteastia**, johon kanyloija voi laittaa pistävät ja viiltävät instrumentit heti toimenpiteen jälkeen.

**Kanyloija:**

- Tekee [kirurgisen käsien desinfektion](https://intra.oysnet.ppshp.fi/dokumentit/_layouts/15/WopiFrame.aspx?sourcedoc=%7b8B247C36-4BA7-4590-833D-4EB0DE457900%7d&file=Kirurginen%20k%C3%A4sien%20desinfektio.docx&action=default&DefaultItemOpen=1) (3 min) ennen steriiliksi pukeutumista.

- Pukeutuu suojaimiin kirurginen suu-nenäsuojus, hiussuojus, steriili takki ja steriilit suojakäsineet.

**Avustaja:**

- Tekee [tavanomaisen käsien desinfektion](https://intra.oysnet.ppshp.fi/dokumentit/_layouts/15/WopiFrame.aspx?sourcedoc=%7bD1873D94-8FA7-43EA-A131-8D2144774954%7d&file=K%C3%A4sidesinfektio.docx&action=default&DefaultItemOpen=1).

- Pukeutuu suojaimiin kirurginen suu-nenäsuojus ja hiussuojus.

- Tekee steriilin pöydän valmiiksi mahdollisimman lähellä katetrin laiton ajankohtaa.

**Kanylointialueen desinfektio:**

**- Vaihtoehto 1: avustaja pesee kanylointialueen**:

Varmista pistopaikka kanyloijalta. Pesuvälineet ovat tehdaspuhtaita ja avustaja käyttää tehdaspuhtaita suojakäsineitä. Ihon desinfektioon käytetään A12t 80% etanolia. Pistopaikka on yleensä kyynärtaipeen ja kainalon välissä kyynärvarren sisäsyrjässä, joten desinfektiosuunta on käsivarresta kainaloa kohden ja aina yhdensuuntaisin vedoin. Alue desinfioidaan mahdollisimman laajasti ja sitten rajataan värillisellä A12t:llä pieni desinfioitu alue (yhdellä värillisellä sykeröllä vedetään rajat), jolloin suojaliinojen laittaja/kanyloija tietää, mihin voi asettaa liimareunaiset suojaliinat.

**- Vaihtoehto 2: kanyloija pesee kanylointialueen:**

Kanyloija desinfioi itse alueen steriiliksi pukeutuneena, tällöin pesuvälineet ovat steriilejä.